​**ບົດຂ່າວໃນ Facebook**

**ການຈັດຕັ້ງປະຕິບັດໂຄງການ ລົງທຶນຂອງລັດ ໃນຂອບກອງທຶນຫຼຸດຜ່ອນຄວາມທຸກຍາກ ປີ 2019**

ໂດຍ: ແສງເພັດ ວັນນະວົງ

ປະຈຸບັນນີ້ ສະພາແຫ່ງຊາດ, ລັດຖະບານ ກໍຄືຜູ້ໃຫ້ທຶນ ໄດ້ຕົກລົງອະນຸມັດ ການລົງທຶນຂອງລັດ ຜ່ານ ທລຍ ໃນປີ 2019 ຈໍານວນປະມານ 126 ຕື້ກີບ ໃນນີ້ມີທຶນສົມທົບຂອງລັດຖະບານ 11 ຕື້ກີບ ນອກຈາກນັ້ນແມ່ນທຶນຊ່ວຍເຫຼືອລ້າ ແລະ ກູ້ຢືມ. ການລົງທຶນດັ່ງກ່າວຮັບໃຊ້ໃຫ້ແກ່ການປັບປຸງພື້ນຖານໂຄງລ່າງຂະໜາດນ້ອຍທີ່ຈຳເປັນ ຈໍານວນ 455 ໂຄງການ ຂອງ 408 ບ້ານ ເຂດຊົນນະບົດຫ່າງໄກສອກຫຼີກ ທີ່ນອນໃນ 263 ກຸ່ມບ້ານຂອງ 43 ເມືອງຢູ່ 10 ແຂວງເປົ້າໝາຍ.

**ລັກສະນະຂອງການຈັດຕັ້ງປະຕິບັດ ແມ່ນ:**

1. ຂະແໜງການທີ່ກ່ຽວຂ້ອງຂັ້ນເມືອງ ເປັນຜູ້ຊ່ວຍເຫຼືອທາງດ້ານວິຊາການ ໃຫ້ແກ່ບ້ານ ແລະ ກຸ່ມບ້ານ ໃນການຈັດຕັ້ງປະຕິບັດ ບັນດາໂຄງການຕ່າງໆ ;
2. ຊາວບ້ານ ບ້ານທີ່ໄດ້ຮັບໂຄງການ ເປັນເຈົ້າການໃນການຈັດຕັ້ງປະຕິບັດໂຄງການຕົວຈິງ ບົນພື້ນຖານຈິດໃຈເພິ່ງຕົນເອງ ກຸ້ມຕົນເອງ ສ້າງຄວາມເຂັ້ມແຂງດ້ວຍຕົນເອງ;
3. ພະນັກງານ ທລຍ ແຂວງ ແລະ ເມືອງ ເປັນໃຈກາງ ໃນການປະສານງານ ຊຸກຍູ້ຕິດຕາມຊ່ວຍເຫຼືອທາງດ້ານວິຊາການ ຂອງພາກສ່ວນທີ່ກ່ຽວຂ້ອງ ໃຫ້ບ້ານ ແລະ ເອື້ອອໍານວຍທາງດ້ານບໍລິຫານ ໃຫ້ຮາກຖານຊຸມຊົນ **ຕາມຈິດໃຈ 3 ສ້າງ ກໍ່ຄືຫຼັກການ ການພັດທະນາທີ່ຊັບເຂື່ອນໂດຍຊຸມຊົນເອງ ຫຼື CDD ຂອງ ທລຍ** ຫ້າມບໍ່ໃຫ້ເຮັດຕາງ ຫຼື ລ່ວງລະເມີດສິດເປັນເຈົ້າຂອງຮາກຖານຊຸມຊົນຕາມທີ່ໄດ້ລະບຸໄວ້.

**ສະຫຼຸບແລ້ວ ວິທີການການຈັດຕັ້ງປະຕິບັດໂຄງການ ຂອງ ທລຍ** “ແມ່ນການສົ່ງເສີມຄວາມເປັນເຈົ້າການ ແລະ ສ້າງຄວາມເຂັ້ມແຂງໃຫ້ຮາກຖານຊຸມຊົນ ເປັນຕົ້ນຕໍ ໂດຍສະເພາະແມ່ນ ອັນໃດຊຸມຊົນເຮັດໄດ້ເອງ ແມ່ນມອບໃຫ້ຊຸມຊົນເປັນຜູ້ເຮັດ, ອັນໃດ ທີ່ຊຸມຊົນບໍ່ສາມາດເຮັດເອງໄດ້ ກໍ່ມອບໃຫ້ຊຸມຊົນເປັນຜູ້ປຶກສາຫາລື ເປັນເອກະພາບກັນວ່າ ຈະຮ່ວມກັນເຮັດກັບຜູ້ຮັບເໝົາ ຫຼື ຈະວ່າຈ້າງຜູ້ຮັບເໝົາຂາດຕົວ; ບໍ່ວ່າຈະແມ່ນໃນກໍລະນີໃດກໍ່ຕາມ, **ແມ່ນຮາກຖານຊຸມຊົນເປັນຜູ້ຕັດສິນໃຈເອງ ລວມທັງການຄັດເລືອກເອົາຜູ້ຮັບເໝົາ**ຕາມລະບຽບຫຼັກການທີ່ໄດ້ວາງອອກ”

ຂັ້ນຕອນ ຕໍ່ຈາກນີ້ໄປ ແມ່ນການຈັດຊື້-ຈັດຈ້າງ ແລະ ໃຫ້ສໍາເລັດໃນເດືອນກຸມພາ ສ່ວນການກໍ່ສ້າງຄວນເລີ່ມ ກ່ອນວັນທີ 1 ມີນາ 2019 ເພາະໃຫ້ການກໍ່ສ້າງໂຄງການ ສໍາເລັດກ່ອນລະດູຝົນທີ່ຈະມາຮອດນີ້.

